(1)

L-Artikolu 2 huwa sostitwit b’dan li ġej: “Artikolu 2 Għoti ta’ aċċess għad-dettalji tad-derivattivi 1. Repożitorju tad-data dwar it-tranżazzjonijiet għandu jagħmel id-dettalji tad-derivattivi disponibbli direttament u immedjatament, f’konformità mal-Artikoli 2 u 3 ta’ dan ir-Regolament, għall-entitajiet elenkati fl-Artikolu 81(3) tar-Regolament (UE) Nru 648/2012, inkluż fejn jeżistu ftehimiet ta’ delega skont l-Artikolu 28 tar-Regolament (UE) Nru 1095/2010. Għall-finijiet tal-ewwel subparagrafu, repożitorju tad-data dwar it-tranżazzjonijiet għandu juża l-format XML u l-mudell żviluppat skont il-metodoloġija ta’ ISO 20022. 2. Repożitorju tad-data dwar it-tranżazzjonijiet għandu jiżgura li d-dettalji tad-data dwar it-tranżazzjonijiet rigward id-derivattivi li jkun għamel aċċessibbli għall-entitajiet elenkati fl-Artikolu 81(3) tar-Regolament (UE) Nru 648/2012 f’konformità ma’ dan l-Artikolu u skont l-iskeda taż-żmien stabbilita fl-Artikoli 4 u 5 ta’ dan ir-Regolament jinkludu d-data li ġejja: (a) ir-rapporti tad-derivattivi rrapportati skont it-Tabelli 1, 2 u 3 tal-Anness tar-Regolament Delegat tal-Kummissjoni (UE) 2022/1855 (*1) , inkluża l-aktar data reċenti tat-tranżazzjonijiet tad-derivattivi pendenti msemmija fl-Artikolu 2(2) tar-Regolament ta’ Implimentazzjoni tal-Kummissjoni (UE) 2022/1860 (*2) ; (b) id-dettalji rilevanti tar-rapporti dwar id-derivattivi, li jkunu ġew irrifjutati mir-repożitorju tad-data dwar it-tranżazzjonijiet jew li dan tal-aħħar ikun wissa dwarhom matul il-jum tax-xogħol preċedenti u r-raġunijiet għar-rifjut tagħhom jew għat-twissija dwarhom kif speċifikat fir-Regolament Delegat tal-Kummissjoni (UE) 2022/1858 (*3); (c) l-istatus tar-rikonċiljazzjoni tad-derivattivi rrapportati kollha li għalihom ir-repożitorju tad-data dwar it-tranżazzjonijiet ikun wettaq il-proċedura għar-rikonċiljazzjoni f’konformità mal-Artikolu 3 tar-Regolament Delegat (UE) 2022/1855 . 3. Repożitorju tad-data dwar it-tranżazzjonijiet għandu jipprovdi lill-entitajiet li jkollhom diversi responsabbiltajiet jew mandati skont l-Artikolu 81(3) tar-Regolament (UE) Nru 648/2012 b’punt ta’ aċċess uniku għad-derivattivi koperti minn dawk ir-responsabbiltajiet u l-mandati. 4. Repożitorju tad-data dwar it-tranżazzjonijiet għandu jipprovdi lill-Awtorità Ewropea tat-Titoli u s-Swieq (ESMA – European Securities and Markets Authority) aċċess għad-data kollha dwar it-tranżazzjonijiet rigward id-derivattivi biex teżerċita l-kompetenzi skont ir-responsabbiltajiet u l-mandati tagħha. 5. Repożitorju tad-data dwar it-tranżazzjonijiet għandu jipprovdi lill-Awtorità Bankarja Ewropea, lill-Awtorità Ewropea tal-Assigurazzjoni u l-Pensjonijiet tax-Xogħol, lill-Bord Ewropew dwar ir-Riskju Sistemiku aċċess għad-data kollha dwar it-tranżazzjonijiet rigward id-derivattivi. 6. Repożitorju tad-data dwar it-tranżazzjonijiet għandu jipprovdi lill-Awtorità għall-Kooperazzjoni tar-Regolaturi tal-Enerġija aċċess għad-data kollha dwar it-tranżazzjonijiet rigward id-derivattivi fejn is-sottostanti tkun l-enerġija jew il-kwoti tal-emissjonijiet. 7. Repożitorju tad-data dwar it-tranżazzjonijiet għandu jipprovdi lil awtorità li tagħmel is-superviżjoni taċ-ċentri tan-negozjar aċċess għad-data kollha dwar it-tranżazzjonijiet rigward id-derivattivi eżegwiti f’dawk iċ-ċentri tan-negozjar. 8. Repożitorju tad-data dwar it-tranżazzjonijiet għandu jipprovdi lil awtorità superviżorja maħtura skont l-Artikolu 4 tad-Direttiva 2004/25/KE aċċess għad-data kollha dwar it-tranżazzjonijiet rigward id-derivattivi fejn is-sottostanti jkun titolu maħruġ minn kumpanija li tissodisfa waħda jew aktar mill-kundizzjonijiet li ġejjin: (a) il-kumpanija tkun ammessa għan-negozjar f’suq regolat stabbilit fl-Istat Membru ta’ dik l-awtorità u l-offerti ta’ xiri fuq it-titoli ta’ din il-kumpanija jaqgħu taħt ir-responsabbiltajiet u l-mandati superviżorji ta’ dik l-awtorità; (b) il-kumpanija jkollha l-uffiċċju reġistrat tagħha jew l-uffiċċju prinċipali tagħha fl-Istat Membru ta’ dik l-awtorità u l-offerti ta’ xiri fuq it-titoli ta’ din il-kumpanija jkunu jaqgħu taħt ir-responsabbiltajiet u l-mandati superviżorji ta’ dik l-awtorità; (c) il-kumpanija tkun offerent kif definit fl-Artikolu 2(1), il-punt (c), tad-Direttiva 2004/25/KE għall-kumpaniji kif imsemmi fil-punti (a) u (b) ta’ dan il-paragrafu u l-korrispettiv li toffri jkun jinkludi titoli. 9. Repożitorju tad-data dwar it-tranżazzjonijiet għandu jipprovdi lill-awtorità msemmija fl-Artikolu 81(3), il-punt (j), tar-Regolament (UE) Nru 648/2012 aċċess għad-data kollha dwar it-tranżazzjonijiet rigward id-derivattivi għas-swieq, kuntratti, sottostanti, parametri referenzjarji u kontropartijiet li jaqgħu taħt ir-responsabbiltajiet u l-mandati superviżorji ta’ dik l-awtorità. 10. Repożitorju tad-data dwar it-tranżazzjonijiet għandu jipprovdi lill-Bank Ċentrali Ewropew (BĊE) u lil membru tas-Sistema Ewropea ta’ Banek Ċentrali (SEBĊ), li l-munita tal-Istat Membru tiegħu tkun l-euro, aċċess għad-data li ġejja: (a) id-data kollha dwar it-tranżazzjonijiet rigward id-derivattivi f’wieħed mill-każijiet li ġejjin: (i) fejn l-entità referenzjarja tad-derivattiv tkun stabbilita fi Stat Membru li jkollu l-euro bħala l-munita tiegħu u taqa’ taħt ir-responsabbiltajiet u l-mandati superviżorji ta’ dak il-membru tas-SEBĊ; (ii) fejn l-obbligu referenzjarju jkun dejn sovran ta’ Stat Membru li jkollu l-euro bħala l-munita tiegħu; (b) id-data dwar il-pożizzjonijiet għad-derivattivi f’euro. 11. Repożitorju tad-data dwar it-tranżazzjonijiet għandu jipprovdi lil awtorità elenkata fl-Artikolu 81(3) tar-Regolament (UE) Nru 648/2012 li timmonitorja r-riskji sistemiċi għall-istabbiltà finanzjarja fiż-żona tal-euro u li l-munita tal-Istat Membru tagħha tkun l-euro, inkluż il-BĊE, aċċess għad-data kollha dwar it-tranżazzjonijiet rigward id-derivattivi konklużi f’ċentri tan-negozjar jew mill-kontropartijiet ċentrali (CCPs) u l-kontropartijiet li jaqgħu taħt ir-responsabbiltajiet u l-mandati ta’ dik l-awtorità meta tkun qiegħda twettaq monitoraġġ tar-riskji sistemiċi għall-istabbiltà finanzjarja fiż-żona tal-euro. 12. Repożitorju tad-data dwar it-tranżazzjonijiet għandu jipprovdi lil membru tas-SEBĊ li l-munita tal-Istat Membru tiegħu ma tkunx l-euro aċċess għad-data li ġejja: (a) id-data kollha dwar it-tranżazzjonijiet rigward id-derivattivi f’wieħed mill-każijiet li ġejjin: (i) fejn l-entità referenzjarja tad-derivattiv tkun stabbilita fl-Istat Membru ta’ dak il-membru tas-SEBĊ u fejn din l-entità taqa’ taħt ir-responsabbiltajiet u l-mandati superviżorji ta’ dak il-membru tas-SEBĊ; (ii) fejn l-obbligu referenzjarju jkun dejn sovran tal-Istat Membru ta’ dak il-membru tas-SEBĊ; (b) id-data dwar il-pożizzjonijiet għad-derivattivi fil-munita maħruġa minn dak il-membru tas-SEBĊ. 13. Repożitorju tad-data dwar it-tranżazzjonijiet għandu jipprovdi lil awtorità elenkata fl-Artikolu 81(3) tar-Regolament (UE) Nru 648/2012 li timmonitorja r-riskji sistemiċi għall-istabbiltà finanzjarja u li l-munita tal-Istat Membru tagħha ma tkunx l-euro, aċċess għad-data kollha dwar it-tranżazzjonijiet rigward id-derivattivi konklużi f’ċentri tan-negozjar jew minn CCPs u kontropartijiet li jaqgħu taħt ir-responsabbiltajiet u l-mandati ta’ dik l-awtorità meta tkun qiegħda twettaq monitoraġġ tar-riskji sistemiċi għall-istabbiltà finanzjarja fi Stat Membru li l-munita tiegħu ma tkunx l-euro. 14. Repożitorju tad-data dwar it-tranżazzjonijiet għandu jipprovdi lill-BĊE, meta dan tal-aħħar iwettaq il-kompiti tiegħu fl-ambitu tal-mekkaniżmu superviżorju uniku skont ir-Regolament tal-Kunsill (UE) Nru 1024/2013 (*4), aċċess għad-data kollha dwar it-tranżazzjonijiet rigward id-derivattivi konklużi minn kontropartijiet li, fl-ambitu tal-mekkaniżmu superviżorju uniku, ikunu soġġetti għas-superviżjoni tal-BĊE skont dak ir-Regolament. 15. Repożitorju tad-data dwar it-tranżazzjonijiet għandu jipprovdi lil awtorità kompetenti elenkata fl-Artikolu 81(3), il-punti (o) u (p), tar-Regolament (UE) Nru 648/2012 aċċess għad-data kollha dwar it-tranżazzjonijiet rigward id-derivattivi konklużi mill-kontropartijiet li jaqgħu taħt ir-responsabbiltajiet u l-mandati superviżorji ta’ dik l-awtorità. 16. Repożitorju tad-data dwar it-tranżazzjonijiet għandu jipprovdi lil awtorità ta’ riżoluzzjoni kif imsemmija fl-Artikolu 81(3), il-punt (m), tar-Regolament (UE) Nru 648/2012 aċċess għad-data kollha dwar it-tranżazzjonijiet rigward id-derivattivi konklużi mill-kontropartijiet li jaqgħu taħt ir-responsabbiltajiet u l-mandati ta’ dik l-awtorità. 17. Repożitorju tad-data dwar it-tranżazzjonijiet għandu jipprovdi lill-Bord Uniku ta’ Riżoluzzjoni (SRB – Single Resolution Board) aċċess għad-data kollha dwar it-tranżazzjonijiet rigward id-derivattivi konklużi minn kontropartijiet li jaqgħu fil-kamp ta’ applikazzjoni tar-Regolament (UE) Nru 806/2014 tal-Parlament Ewropew u tal-Kunsill (*5). 18. Repożitorju tad-data dwar it-tranżazzjonijiet għandu jipprovdi lil awtorità li twettaq superviżjoni ta’ kontroparti ċentrali (CCP), u lil membru rilevanti tas-SEBĊ li jissorvelja dik is-CCP, fejn applikabbli, aċċess għad-data kollha dwar it-tranżazzjonijiet rigward id-derivattivi kklerjati minn dik is-CCP. (*1) Ir-Regolament Delegat tal-Kummissjoni (UE) 2022/1855 tal-10 ta’ Ġunju 2022 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw id-dettalji minimi tad-data li għandha tiġi rrapportata lir-repożitorji tad-data dwar it-tranżazzjonijiet u t-tip ta’ rapporti li għandhom jintużaw (ĠU L 262, 7.10.2022, p. 1)." (*2) Ir-Regolament ta’ Implimentazzjoni tal-Kummissjoni (UE) 2022/1860 tal-10 ta’ Ġunju 2022 li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 648/2012 tal-Parlament Ewropew u tal-Kunsill fir-rigward tal-istandards, il-formati, il-frekwenza u l-metodi u l-arranġamenti għar-rapportar (ĠU L 262, 7.10.2022, p. 68)." (*3) Ir-Regolament Delegat tal-Kummissjoni (UE) 2022/1858 tal-10 ta’ Ġunju 2022 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw il-proċeduri għar-rikonċiljazzjoni tad-data bejn ir-repożitorji tad-data dwar it-tranżazzjonijiet u l-proċeduri li għandhom jiġu applikati mir-repożitorju tad-data dwar it-tranżazzjonijiet biex jivverifika l-konformità mill-kontroparti li tirrapporta jew mill-entità li tressaq ir-rapport mar-rekwiżiti tar-rapportar u biex jivverifika l-kompletezza u l-korrettezza tad-data rrapportata (ĠU L 262, 7.10.2022, p. 46)." (*4) Ir-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU L 287, 29.10.2013, p. 63)." (*5) Ir-Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU L 225, 30.7.2014, p. 1).”;"